CELEX: 
Language: sk
Date: 2017-09-29 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o určenie toho, ako sa má posudzovať nominálna hodnota iných finančných nástrojov než deriváty, pomyselná hodnota derivátov a čistá hodnota aktív investičných fondov

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nariadením (EÚ) 2016/1011 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov („nariadenie o referenčných hodnotách“) sa zaviedol spoločný rámec na zabezpečenie presnosti a integrity referenčných hodnôt, na ktoré sa odkazuje vo finančných nástrojoch, finančných zmluvách alebo v investičných fondoch v Európskej únii. Uvedené nariadenie tak prispieva k správnemu fungovaniu vnútorného trhu pri súčasnom dosahovaní vysokej úrovne ochrany spotrebiteľov a investorov.
            
            
               Toto delegované nariadenie je založené na splnomocnení, ktoré je v nariadení o referenčných hodnotách nepovinné. Otázka subsidiarity bola obsiahnutá v posúdení vplyvu pre nariadenie o referenčných hodnotách.
            
            
               2.KONZULTÁCIE PRED PRIJATÍM AKTU
            
            
               Komisia udelila Európskemu orgánu pre cenné papiere a trhy (ESMA) mandát, aby jej poskytol technické poradenstvo týkajúce sa možných delegovaných aktov pre nariadenie o referenčných hodnotách. Orgán ESMA poskytol toto poradenstvo Komisii 10. novembra 2016. V rámci príprav technického poradenstva orgán ESMA zorganizoval dve verejné konzultácie – jednu vo februári a marci 2016 (bolo uverejnených 51 odpovedí
                  1
               ) a druhú v júni 2016 (bolo uverejnených 33 odpovedí
                  2
               ). Rovnako zorganizoval 29. februára 2016 verejné vypočutie. Komisia sa zúčastnila na zasadnutiach pracovnej skupiny ESMA, ktorá pripravovala poradenstvo a verejné vypočutie, a odpovede na konzultácie zohľadnila pri vypracúvaní delegovaného nariadenia.
            
            
               Respondenti, ktorí sa zúčastnili na konzultáciách orgánu ESMA k návrhu technického poradenstva, boli s pravidlami, ktoré sa majú uplatňovať pri neexistencii dostupných údajov zo zdrojov údajov navrhnutými orgánom ESMA, vo všeobecnosti spokojní. Niektorí respondenti požadovali objasniť, že používanie dostupných údajov neznamená, že správcovia referenčných hodnôt budú musieť za dostupné údaje platiť. Iní navrhovali, aby príslušné vnútroštátne orgány a orgán ESMA takisto sprístupnili svoje príslušné zdroje údajov.
            
            
               Orgán ESMA sa napokon opýtal, či by používanie licenčných zmlúv na identifikáciu finančných nástrojov, ktoré odkazujú na referenčné hodnoty, bolo nápomocné, najmä v prípade investičných fondov. Väčšina respondentov o tom nebola presvedčená. Uviedli, že prípadné povinné používanie licenčných zmlúv bude predstavovať veľkú záťaž, a to najmä preto, že používatelia nie sú zo zákona povinní odpovedať na dotazníky. Respondenti takisto spochybnili, či tento prístup bude mať za následok úplný obraz o miere používania referenčnej hodnoty. Orgán ESMA sa preto rozhodol, že v rámci svojho poradenstva nebude uvádzať používanie licenčných zmlúv a nie je spomenuté ani v tomto delegovanom akte.
            
            
               Pokiaľ ide o Komisiu, v roku 2016 a prvom štvrťroku 2017 viedla s rôznymi zainteresovanými stranami dvojstranné stretnutia, na ktorých sa diskutovalo o delegovaných aktoch. Rovnako viedla dve zasadnutia príslušnej expertnej skupiny, počas ktorých experti z ministerstiev financií a orgánov dohľadu v členských štátoch a pozorovatelia z Európskeho parlamentu a orgánu ESMA diskutovali o delegovaných opatreniach.
            
            
               Verejnosť bola vyzvaná, aby sa vyjadrila k návrhu delegovaného nariadenia Komisie po interných konzultáciách medzi útvarmi Komisie od 22. júna 2017 do 20. júla 2017. Jeden respondent poznamenal, že možnosti používať alternatívne hodnoty definované v článku 4 by prospelo ďalšie usmernenie od ESMA. Ďalší respondent navrhol, aby sa odkaz „s vynaložením maximálneho úsilia a podľa svojich najlepších schopností“ v článku 4 uviedol aj v článkoch 1, 2 a 3. Články 1, 2 a 3 však obsahujú jasne definované odkazy. Správcovia referenčných hodnôt by mali byť schopní dodržiavať ich. Ponecháva sa im možnosť vybrať si zdroj, z ktorého získavajú údaje, ale zároveň zodpovedajú za správnosť údajov.
            
            
               3.PRÁVNE PRVKY DELEGOVANÉHO AKTU
            
            
               V článku 1 sa stanovuje prístup pre výpočet v počiatočnej fáze, ak požadované údaje opísané v článkoch 2 až 4 nebudú k dispozícii v čase, keď toto delegované nariadenie nadobudne účinnosť.
            
            
               V článkoch 2 až 4 sa určuje, ako by sa mali vypočítať nominálne hodnoty, pomyselné hodnoty a čisté hodnoty aktív na určenie toho, či sa určitá referenčná hodnota bude musieť uznať za kritickú.
            
            
               V článku 5 sa určuje, ako by sa malo postupovať pri výpočte v prípade nepriameho odkazu na referenčnú hodnotu.
            
            
               DELEGOVANÉ NARIADENIE KOMISIE (EÚ) …/…
            
            
               z 29. 9. 2017,
            
            
               ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o určenie toho, ako sa má posudzovať nominálna hodnota iných finančných nástrojov než deriváty, pomyselná hodnota derivátov a čistá hodnota aktív investičných fondov
            
            
               (Text s významom pre EHP)
            
            
               EURÓPSKA KOMISIA,
            
         
         
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014
                  3
               , a najmä na jeho článok 20 ods. 6 písm. a),
            
            
               keďže:
            
            
               (1)V súlade s nariadením (EÚ) 2016/1011 je celková hodnota finančných nástrojov, finančných zmlúv alebo investičných fondov, ktoré odkazujú na referenčnú hodnotu, kľúčovým kritériom pre kategorizáciu danej referenčnej hodnoty ako kritická, významná alebo nevýznamná. Je preto potrebné, aby sa nominálna hodnota iných finančných nástrojov než deriváty, pomyselná hodnota derivátov a čistá hodnota aktív investičných fondov vypočítavali rovnakým spôsobom v celej Únii, aby sa zabezpečila jednotná kategorizácia referenčných hodnôt v členských štátoch a jednotné uplatňovanie nariadenia (EÚ) 2016/1011.
            
            
               (2)V snahe zabezpečiť spoľahlivosť referenčných hodnôt by sa nominálna hodnota finančných nástrojov, pomyselná hodnota derivátov a čistá hodnota aktív investičných fondov mali preto vypočítavať použitím regulačných údajov, ak sú k dispozícii.
            
            
               (3)Celková hodnota finančných nástrojov, finančných zmlúv alebo investičných fondov by sa mala vypočítavať berúc do úvahy priame odkazy na uvedené finančné nástroje, finančné zmluvy alebo investičné fondy, ako aj na nepriame odkazy na referenčnú hodnotu v rámci kombinácie referenčných hodnôt. Ak finančný nástroj, finančná zmluva alebo investičný fond odkazujú na viacero referenčných hodnôt, je vhodné zohľadniť tieto viacnásobné odkazy pri výpočte celkovej hodnoty finančných nástrojov, finančných zmlúv a investičných fondov odkazujúcich na určitú referenčnú hodnotu, keďže tieto finančné produkty nezávisia výlučne od uvedenej referenčnej hodnoty. Výpočet celkovej hodnoty v prípade nepriamych odkazov je preto potrebné spresniť, aby sa priamo uplatňoval a jednotne vykonával v celej Únii,
            
            
               PRIJALA TOTO NARIADENIE:
            
            
               Článok 1
                  Nominálna hodnota iných finančných nástrojov než deriváty a podielové listy v podnikoch kolektívneho investovania
            
            
               Nominálnou hodnotou iných finančných nástrojov než deriváty a podielové listy v podnikoch kolektívneho investovania je celková vydaná nominálna suma v peňažnej hodnote uvedená v tabuľke 3 poli 14 prílohy k delegovanému nariadeniu Komisie (EÚ) 2017/585
                  4
               .
            
            
               Článok 2
                  Pomyselná hodnota derivátov
            
            
               Pomyselnou hodnotou derivátov uvedenou v článku 20 ods. 6 písm. a) nariadenia (EÚ) 2016/1011 je pomyselná hodnota uvedená v tabuľke 2 poli 20 prílohy k delegovanému nariadeniu Komisie (EÚ) 2017/104
                  5
               . Ak je však daná pomyselná hodnota záporná, pomyselná hodnota sa rovná absolútnej hodnote.
            
            
               V prípade transakcií s indexovými kreditnými derivátmi sa na pomyselnú hodnotu uplatňuje indexový koeficient odvodený z tabuľky 2 poľa 89 prílohy k delegovanému nariadeniu (EÚ) 2017/104.
            
            
               Článok 3
                  Čistá hodnota aktív podnikov kolektívneho investovania
            
            
               Čistou hodnotou aktív podnikov kolektívneho investovania uvedenou v článku 20 ods. 6 písm. a) nariadenia (EÚ) 2016/1011 je:
            
            
               a)v prípade podnikov kolektívneho investovania, na ktoré sa vzťahuje smernica Európskeho parlamentu a Rady 2009/65/EÚ
                  6
               : čistá hodnota aktív na jeden podielový list vykázaná v najnovšej výročnej alebo polročnej správe uvedenej v článku 68 ods. 2 uvedenej smernice vynásobená počtom podielových listov; alebo
            
            
               b)v prípade podnikov kolektívneho investovania, na ktoré sa vzťahuje smernica Európskeho parlamentu a Rady 2011/61/EÚ
                  7
               : najnovšia dostupná čistá hodnota aktív uvedená v článku 104 ods. 1 písm. c) delegovaného nariadenia Komisie (EÚ) 231/2013
                  8
               .
            
            
               Článok 4
                  Používanie alternatívnych súm a hodnôt
            
            
               Ak sumy alebo hodnoty na výpočet celkovej hodnoty finančných nástrojov, finančných zmlúv alebo investičných fondov, ktoré odkazujú na referenčnú hodnotu, uvedené v článkoch 1, 2 a 3 nie sú k dispozícii alebo sú neúplné, celková hodnota uvedená v článku 20 ods. 1 písm. a) nariadenia (EÚ) 2016/1011 a celková priemerná hodnota uvedená v článku 24 ods. 1 písm. a) uvedeného nariadenia sa vypočítavajú použitím alternatívnych súm alebo hodnôt vrátane proxy údajov a súm alebo hodnôt, ktoré vykázali súkromní poskytovatelia údajov, alebo údajov o otvorenom záujme, ktoré vypočítali a uverejnili organizátori trhu, za predpokladu, že uvedené proxy údaje a sumy alebo hodnoty sú dostatočne dôveryhodné a dostatočne spoľahlivé.
            
            
               Správca používajúci alternatívne sumy alebo údaje vypočítava celkovú hodnotu s vynaložením maximálneho úsilia a podľa svojich najlepších schopností na základe dostupných údajov.
            
            
               Správca používajúci alternatívne sumy alebo údaje poskytuje príslušnému orgánu písomnú špecifikáciu použitých zdrojov údajov, keď uvedený príslušný orgán informuje v súlade s článkom 24 ods. 3 nariadenia (EÚ) 2016/1011.
            
         
         
            
               Článok 5
                  Mena
            
            
               Sumy a hodnoty uvedené v článkoch 1, 2 a 3 musia byť vyjadrené v eurách. Ak je to potrebné, sumy alebo hodnoty sa prevedú pomocou denného referenčného výmenného kurzu pre euro, ktorý uverejňuje Európska centrálna banka.
            
            
               Článok 6
                  Nepriamy odkaz na referenčnú hodnotu v rámci kombinácie referenčných hodnôt
            
            
               Ak sa referenčná hodnota použije nepriamo v rámci kombinácie referenčných hodnôt, sumami alebo hodnotami na účely prahových hodnôt uvedených v článku 20 ods. 1 a článku 24 ods. 1 písm. a) nariadenia (EÚ) 2016/1011 sú:
            
            
               a)váha referenčnej hodnoty v percentuálnom vyjadrení v rámci kombinácie referenčných hodnôt vynásobená podľa konkrétneho prípadu celkovou sumou alebo hodnotou alebo priemernou hodnotou dotknutého finančného nástroja alebo investičného fondu, ak uvedená váha je jasne stanovená alebo ju možno približne odhadnúť na základe iných dostupných údajov; alebo
            
            
               b)podľa konkrétneho prípadu celková suma alebo hodnota alebo priemerná hodnota dotknutého finančného nástroja alebo investičného fondu vydelená počtom referenčných hodnôt v rámci kombinácie referenčných hodnôt, ak skutočná váha referenčnej hodnoty nie je stanovená ani ju nemožno približne odhadnúť.
            
            
               Článok 7
                  Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 29. 9. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  Ú. v. EÚ L 171, 29.6.2016, s. 1.
               
               
                  
                     (4)
                  Delegované nariadenie Komisie (EÚ) 2017/585 zo 14. júla 2016, ktorým sa dopĺňa nariadenie Európskeho parlamentu a Rady (EÚ) č. 600/2014, pokiaľ ide o regulačné technické predpisy pre normy a formáty údajov týkajúce sa referenčných údajov o finančných nástrojoch, ako aj technických opatrení v súvislosti s opatreniami, ktoré má vypracovať Európsky orgán pre cenné papiere a trhy a príslušné orgány (Ú. v. EÚ L 87, 31.3.2017, s. 368).
               
               
                  
                     (5)
                  Delegované nariadenie Komisie (EÚ) 2017/104 z 19. októbra 2016, ktorým sa mení delegované nariadenie (EÚ) č. 148/2013, ktorým sa dopĺňa nariadenie Európskeho parlamentu a Rady (EÚ) č. 648/2012 o mimoburzových derivátoch, centrálnych protistranách a archívoch obchodných údajov, pokiaľ ide o regulačné technické normy o minimálnej úrovni údajov, ktoré sa majú ohlasovať archívom obchodných údajov (Ú. v. EÚ L 17, 21.1.2017, s. 1).
               
               
                  
                     (6)
                  Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).
               
               
                  
                     (7)
                  Smernica Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010 (Ú. v. EÚ L 174, 1.7.2011, s. 1).
               
               
                  
                     (8)
                  Delegované nariadenie Komisie (EÚ) č. 231/2013 z 19. decembra 2012, ktorým sa dopĺňa smernica Európskeho parlamentu a Rady 2011/61/EÚ, pokiaľ ide o výnimky, všeobecné podmienky výkonu činnosti, depozitárov, pákový efekt, transparentnosť a dohľad (Ú. v. EÚ L 83, 22.3.2013, s. 1).